КIуэкIуэ Казбек щыгъуазэ зищIащ Налшык псым и Iуфэр зэIузэпэщ зэращIым
Къэбэрдей-Балъкъэрым и Iэтащхьэ КIуэкIуэ Казбек ЦIыхубэ зэкъуэтыныгъэм и махуэм зригъэлъэгъуащ Налшык псым и Iуфэм щыщ Iыхьэр, Осетинскэ уэрамым къыщыщIэдзауэ КIыщокъуэм и цIэр зезыхьэм нэс къызэщIэзыубыдэр, зэIузэпэщ зэращIыр.
Республикэм и УнафэщIым инстаграмым щиIэ напэкIуэцIым къыщыхигъэщащ къалэм и зыгъэпсэхупIэхэм зегъэужьыным хуэунэтIауэ зэхалъхьа концепцэм ипкъ иткIэ абдежым «Зэкъуэтыныгъэм и аллее» къызэрыщызэрагъэпэщынур, Къэбэрдей-Балъкъэр Республикэр илъэси 100 щрикъум ирихьэлIэу. Псори зэхэту ахэр щы хъунущ. Идарым и цIэр зезыхьэ уэрамым деж къыщыщIэдзауэ Осетинскэ уэрамым нэсыху «Мамырыгъэм и аллеер», КIыщокъуэм и цIэр зезыхьэм щегъэжьауэ Къуэныкъуейм и цIэр зезыхьэм екIуалIэу «ЗэгурыIуэныгъэм и аллее» къыщыунэхунущ. Лэжьыгъэхэр зэфIагъэкIыну я мурадщ махуэшхуэр щагъэлъэпIэну 2022 гъэм ирихьэлIэу.
«Мыбдеж щызэтраухуэ IуэхущIэм, шэч хэмылъу, къалэм и теплъэр иригъэфIэкIуэнущ, узыншэу псэуну, зи Iэпкълъэпкъым зезыгъэукъуэдиину хуейхэу псы Iуфэм пэгъунэгъуу щыпсэухэм абыкIэ IэмалыщIэхэр къахузэIуихынущ, я унагъуэхэм ящIыгъуу загъэпсэхунымкIи къалащхьэм гупсэхуу зыщаплъыхьынымкIи сэбэп хъунущ», — къыхигъэщащ КIуэкIуэ К. В.
КъБР-м и Iэтащхьэмрэ Правительствэмрэ я пресс-IуэхущIапIэ.
